गडकरी ने कहा, ‘‘मेरा एक सपना है कि गुजरात के कांदला से राजस्थान के जैसलमेर और जालोर तक एक 850 किलोमीटर लंबी नहर का निर्माण किया जाए। इससे राजस्थान और गुजरात की अर्थव्यवस्था बदल जाएगी।’’ उन्होंने कहा कि शुरूआत में इस परियोजना में अरब सागर के जल का प्रयोग किया जाएगा और इससे सूखे पड़े कच्छ के रण और थार मरस्थल एवं गुजरात से राजस्थान तक की अर्थव्यवस्था में महत्वपूर्ण बदलाव आएगा। उन्होंने कहा कि इस परियोजना से न केवल राजस्थान में पानी की कमी की समस्या का समाधान होगा बल्कि इससे शुद्ध पेयजल, नमक, यूरिया संयंत्रों को चलाने के लिए गैस इत्यादि की भी सुविधा मिलेगी।